Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 131/11)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3 εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το σημείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (Χ)

Εθνικός αριθμός φακέλου: 11/2002

1. Αρμόδια εθνική αρχή Όνομα: Ministero delle Politiche agricole e forestali (Υπουργείο Γεωργίας και Δασών)

Διεύθυνση: Via XX Settembre, 20, I-00187 Roma

Τηλ. (39-06) 481 99 68

Φαξ (39-06) 42 01 31 26

E-mail: qualita@politicheagricole.it

2. Αιτούσα ομάδα 2.1. Όνομα: Associazione Tutela Lardo di Colonnata

2.2. Διεύθυνση: Piazza Palestro, 3, I-54030 Colonnata - Carrara (MS)

2.3. Σύνθεση: Παραγωγοί/μεταποιητές (Χ) άλλος ( ).

3. Τύπος προϊόντος Κατηγορία 1.2 - Παρασκευάσματα κρέατος του παραρτήματος II - λαρδί.

4. Περιγραφή συγγραφής υποχρεώσεων

(σύνοψη προδιαγραφών σύμφωνα με το άρθρο 4 παράγραφος 2)

4.1. Ονομασία: Lardo di Colonnata.

4.2. Περιγραφή: προϊόν παραγόμενο από μέρη χοιρινού κρέατος το οποίο προέρχεται από εκμεταλλεύσεις που βρίσκονται σε εκτάσεις των περιοχών Τοσκάνη, Εμίλια Ρομάνια, Βένετο, Φριούλι-Βενέτσια Τζούλια, Λομβαρδία, Πιεμόντε, Ούμπρια, Μάρκε, Λάτιο και Μολίζε, και αντιστοιχεί σε λιπώδες στρώμα που καλύπτει τη ράχη της ινιακής περιοχής μέχρι τους γλουτούς και που πλευρικά φτάνει μέχρι την κοιλιά·

Τα κυριότερα χαρακτηριστικά του "Lardo di Colonnata" είναι:

- σχήμα: μεταβλητό, συνήθως ορθογώνιο, πάχους τουλάχιστον 3 cm,

- εξωτερική εμφάνιση: η κάτω πλευρά διατηρεί τη λιπώδη επιφάνεια ενώ η άνω είναι καλυμμένη από αλάτι για την ωρίμανση και είναι σκούρου χρώματος λόγω επίδρασης των αρωματικών φυτών και των καρυκευμάτων. Είναι δυνατό να εμφανίζεται και μια γραμμή άπαχου κρέατος. Στο σύνολο το προϊόν είναι υγρό, ομοιογενές και μαλακό, λευκού χρώματος, ελαφρά κοκκινωπό ή καφετί,

- οσμή: εύοσμο και πλούσιο σε αρώματα,

- γεύση: λεπτή και δροσερή, σχεδόν γλυκιά, ανεπαίσθητα έντονη αν προέρχεται από την περιοχή των γλουτών, εμπλουτισμένη με αρωματικά φυτά και καρυκεύματα που χρησιμοποιούνται στην επεξεργασία.

4.3. Γεωγραφική περιοχή: η γεωγραφική περιοχή για την παραγωγή του Lardo di Colonnata περιλαμβάνει την οριοθετημένη περιοχή Colonnata, τμήμα του δήμου Carrara, της επαρχίας Massa Carrara.

4.4. Απόδειξη προέλευσης: Σύμφωνα με ορισμένες πηγές, η Colonnata οφείλει το όνομά της στην παρουσία αποικίας σκλάβων που χρησιμοποιούσαν οι ρωμαίοι στα λατομεία. Πολυάριθμες ιστορικές και αρχαιολογικές μαρτυρίες αποδεικνύουν την ύπαρξη αυτού του είδους αποικιών. Η εφαρμογή των μεθόδων διατήρησης του χοιρινού κρέατος δεν αποκλείεται να ανάγεται στην εποχή της ρωμαϊκής κυριαρχίας. Επίσης, επιβεβαιώνεται ότι οι ρωμαίοι γνώριζαν πολύ καλά το σημαντικό ρόλο που κατείχε το λαρδί στη διατροφή των ατόμων με ιδιαίτερα δύσκολη εργασία. Σύμφωνα με τον κώδικα του Ιουστινιανού, οι λεγεωνάριοι λάμβαναν μερίδα λαρδιού κάθε τρεις μέρες. Τα υλικά υψηλής ποιότητας που βρέθηκαν στην περιοχή, εκτός από την αρχιτεκτονική ή καλλιτεχνική σημασία τους, αποτελούν ευρύτερη και διαδεδομένη χρήση χειροτεχνικής μορφής, που αναφέρεται δηλαδή σε αντικείμενα της καθημερινής ζωής όπως το γουδί για το κοπάνισμα του αλατιού και φημισμένα μαρμάρινα δοχεία που ονομάστηκαν conche στην περιοχή και τα οποία προορίζονταν για τη διατήρηση του λαρδιού. Η ανακάλυψη των εν λόγω ευρημάτων αποδεικνύει τους ιστορικούς δεσμούς που πάντα υπήρχαν μεταξύ του μοναδικού προϊόντος όπως το Lardo di Colonnata και του πολιτισμού στο χώρο που το δημιούργησε. Πρόκειται για πολιτισμό που πιθανώς έχει συνεχιστεί αδιάκοπα από τους αρχαιότατους χρόνους. Γενικά οι πηγές αναφέρουν ότι όντως η επεξεργασία του χοιρινού ήταν ευρέως διαδεδομένη ακόμη και στην εποχή των Λομβαρδών. Επίσης αξίζει να σημειωθεί ότι συνήθως οι χτίστες πριν αρχίσουν τη δουλειά τους παρελάμβαναν 10 λίβρες λαρδιού (5 κιλά περίπου). Ανάλογες αποδείξεις μπορούν να βρεθούν για όλη την περίοδο του μεσαίωνα κατά τον οποίο παρατηρείται σημαντική ανάπτυξη των τεχνικών επεξεργασίας και διατήρησης χοιρινού.

Δεν είναι δυνατό να καθορισθεί με ακρίβεια σε ποια περίοδο συγκεκριμένα όσα προαναφέρονται είχαν άμεση επίδραση στον τρόπο επεξεργασίας και διατήρησης του λαρδιού. Σύμφωνα με ορισμένους συγγραφείς ήταν "η εκτροφή χοίρων και η φημισμένη δεξιοτεχνία στην επεξεργασία του κρέατος (που όπως είναι γνωστό την εισήγαγαν στην περιοχή οι Λομβαρδοί)" που εξασφάλισε την επιβίωση του χωριού Colonnata κατά τη διάρκεια του Μεσαίωνα, όταν η διαδικασία εξαγωγής μάρμαρου υπέστη πλήγματα.

Όμως ενώ είναι δύσκολο να καθορισθεί με ακρίβεια αν η τοπική παράδοση διατήρησης λαρδιού σε μαρμάρινες conche προερχόταν από τους κέλτες, τους ρωμαίους, τους λομβαρδούς ή ανάγεται στην εποχή πόλης κράτους, δεν υπάρχει αμφιβολία ότι πρόκειται για παλιά καθιερωμένη παράδοση.

Ωστόσο τα παραπάνω αποδεικνύονται από το γεγονός ότι επανευρέθηκαν στην περιοχή μαρμάρινες conche για την ωρίμαση του λαρδιού που ανάγονται στους XVII, XVIII και XIX αιώνες. Πρόκειται για λεκάνες διαφόρων διαστάσεων από συγκεκριμένο συμπαγές μάρμαρο που προέρχεται από την περιοχή Canaloni di Colonnata. Είναι επίσης σημαντικό ότι στον οικισμό, στην πρόσοψη ορισμένων κτιρίων, υπήρχαν ανάγλυφα που ανάγονται στο 19ο αιώνα και αναπαραστούν τον S. Antonio Abate, ερημίτη που έζησε μεταξύ III και IV αιώνα, στον οποίο από το XI αιώνα απονεμήθηκε η φήμη του πολεμιστή της "ιερής φωτιάς" ή "φωτιά S. Antonio", λαϊκή ονομασία του έρπητα ζωστήρα. Η χρήση του λαρδιού στο δέρμα θεωρείται από παλιά η μόνη αποδοτική θεραπεία για αρρώστιες. Για το λόγο αυτό είναι ευρέως διαδεδομένη η αναπαράσταση χοίρου δίπλα στον Άγιο. Αξίζει επίσης να σημειωθεί ότι η ενοριακή εκκλησία είναι αφιερωμένη στον S. Bartolomeo, τον προστάτη των σφαγέων και για πολλά έτη πραγματοποιείται γιορτή λαρδιού μαζί με τη γιορτή του Αγίου, η οποία συγκεντρώνει πολυάριθμους επισκέπτες από την Ιταλία και το εξωτερικό.

Η παραγωγή, η κατανάλωση και κατ' επέκταση η κουλτούρα του λαρδιού στην Colonnata συνδέονται πάντα με την εργασία και τη ζωή των εργατών του λατομείου.

Σύμφωνα με σημαντική μαρτυρία που εμφανίστηκε σε πρόσφατο τεύχος εφημερίδας, ο Aldo Mannolini, που στο τέλος της δεκαετίας '40 διοικούσε στην εταιρία Montecatini, ορισμένα σημεία του λατομείου Carrarese αναφέρει ότι "είναι δυνατό να καθορισθεί σχεδόν με βεβαιότητα ο τόπος διαμονής των εργατών παρατηρώντας το φαγητό τους", καθώς μόνο οι κάτοικοι της Colonnata συνήθιζαν να τρώνε λαρδί με το ψωμί τους. Παρακάτω αναφέρεται: "Ήταν υπερήφανοι για το προϊόν τους και για το σύστημα παραγωγής τους που προέβλεπε τη διατήρηση σε λεκάνες από μάρμαρο Canaloni οι οποίες ήταν τοποθετημένες στα κελάρια".

Πρέπει να σημειωθεί ότι σε κείμενο που δημοσιεύθηκε στο τέλος του 19ου αιώνα, το οποίο περιλάμβανε μελέτη "κοινωνικής υγιεινής" για τους εργάτες των λατομείων Carrara, αναφέρονται αποκαλυπτικές πληροφορίες για τη διαφορετική διατροφή των εργατών που δούλευαν σε πεδιάδα και των εργατών που εργάζονταν στα βουνά σε λατομεία. Οι πρώτοι μπορούσαν να βασίζονται σε περιορισμένη διατροφή κατανεμημένη πιο τακτικά κατά τη διάρκεια της ημέρας ενώ για τους δεύτερους ή διατροφή ήταν λιγότερο τακτική και αποτελούνταν "απαραίτητα από ψωμί και ζυμαρικά ή από χυλοπίτες μαγειρεμένες με φασόλια και λαχανικά καρυκευμένα με λάδι ή λαρδί".

Όσον αφορά τα συστατικά, από πολύ παλιά χρησιμοποιείται το θαλασσινό αλάτι που σίγουρα δεν πρέπει να ήταν δύσκολο να αποκτηθεί. Το σκόρδο και πολλά άλλα βότανα, όπως το δενδρολίβανο, το φασκόμηλο ή η ρίγανη, ήταν εύκολο να βρεθούν στην περιοχή ενώ η χρήση καρυκευμάτων που προέρχονται από μακρινές χώρες, όπως το μαύρο πιπέρι, η κανέλα ή το μοσχοκάρυδο, υποκινούνταν από τη γειτνίαση των δρόμων εμπορίου του άξονα Λιβόρνο/Πίζα-Εμίλια/Λομβαρδία.

Ωστόσο κατά τη διάρκεια των αιώνων το σύστημα επεξεργασίας και διατήρησης στις παραδοσιακές μαρμάρινες conche δεν υπέστη ουσιαστικές αλλαγές. Διαπιστώνεται ότι παλιά ο κύκλος επεξεργασίας ήταν ετήσιος, έσφαζαν το χοίρο και η επεξεργασία του πραγματοποιούταν αποκλειστικά στους πιο ψυχρούς μήνες (Ιανουάριος/Φεβρουάριος). Παρόλο που σήμερα πραγματοποιείται πάνω από ένας κύκλος επεξεργασίας κάθε έτος, οι σχετικές διαδικασίες γίνονται κατά τη διάρκεια των πιο ψυχρών μηνών (από τον Σεπτέμβριο έως τον Μάιο) για να διατηρηθεί ο φυσικός χαρακτήρας της παραγωγικής διαδικασίας.

Πριν από πολλά έτη το λαρδί Colonnata έπαψε να περιορίζεται στην τοπική κατανάλωση και απέκτησε μεγαλύτερη φήμη στην Ιταλία και στο εξωτερικό.

Η γαστρονομική του επάνοδος μπορεί πιθανώς να ανάγεται στη δεκαετία του '50. Σε ένα τουριστικό οδηγό της εποχής αυτής που συγκεντρώνει αξιοσημείωτα στοιχεία της επαρχίας Massa Carrara από άποψη ιστορίας, τοπίου και γαστρονομίας η φήμη του χωριού αποδίδεται αποκλειστικά από το λαρδί.

Πρέπει να σημειωθεί πως η εκτεταμένη βιβλιογραφία σχετικά με το εν λόγω θέμα, συμπεριλαμβανόμενης της πιο πρόσφατης εθνικού επιπέδου βιβλιογραφίας, ομόφωνα αποδίδει την παραγωγή του Lardo di Colonnata αποκλειστικά στην περιοχή Colonnata.

Τέλος, πρέπει να αναφερθεί ότι τώρα το προϊόν αντιπροσωπεύει για την Colonnata την κυριότερη οικονομική πηγή. Η άφιξη νέων τεχνολογιών στην εκσκαφή και την επεξεργασία του μάρμαρου προκάλεσε όντως υψηλή ανεργία και σημαντική μετανάστευση.

Η ιχνηλασιμότητα του προϊόντος αποδεικνύεται από την εγγραφή των κτηνοτρόφων, των σφαγέων, των παραγωγών και των συσκευαστών σε κατάλληλο μητρώο τηρούμενο από τον οργανισμό ελέγχου σύμφωνα με το άρθρο 7.

4.5. Μέθοδος παραγωγής: Η επεξεργασία είναι εποχιακή και πραγματοποιείται από το μήνα Σεπτέμβριο έως και το Μάιο ετησίως. Το λαρδί πρέπει να υφίσταται επεξεργασία νωπό. Εντός διαστήματος μέχρι 72 ωρών από τη σφαγή πρέπει να αποξεσθεί, να μαλαχθεί με αλάτι και να τοποθετηθεί στις κατάλληλες μαρμάρινες λεκάνες που τοπικά ονομάζονται conche και έχουν τριφτεί προηγουμένως με σκόρδο, με εναλλαγές στρωμάτων λαρδιού και άλλων συστατικών όπως φρεσοτριμμένου πιπεριού, φρέσκου δενδρολίβανου, σκόρδου κοπανισμένου σε χονδρά κομμάτια μέχρι το γέμισμα των δοχείων. Στο τέλος της διαδικασίας τοποθετείται το καπάκι. Οι conche είναι μαρμάρινα λευκά δοχεία σε σχήμα λεκάνης από μαρμάρινα στρώματα Canaloni του λεκανοπεδίου Colonnata, οι οποίες παρουσιάζουν ιδιαιτερότητες στη σύνθεση και στη δομή, αναγκαίες για την καλύτερη ωρίμαση του προϊόντος. Το λαρδί πρέπει να παραμείνει στις conche για περίοδο ωρίμανσης τουλάχιστον έξι μηνών. Η ωρίμανση πρέπει να πραγματοποιηθεί σε ελάχιστα αεριζόμενους χώρους χωρίς οποιοδήποτε τεχνητό αερισμό.

4.6. Δεσμός: Η παραγωγή και η κατανάλωση του Lardo di Colonnata είναι κατά παράδοση συνδεδεμένες με την περιοχή των εργατών των λατομείων της Colonnata.

Πρόκειται για ιδιαίτερο περιβάλλον που διαμορφώνεται με συνδυασμό παραγόντων όπως η γεωγραφία και το κλίμα, αλλά και από την παραγωγή, τον οικονομικό και τον κοινωνικό παράγοντα. Οι εν λόγω παράγοντες, απόρροια συνθηκών που ωρίμασαν σε αποκλειστικά τοπικό περιβάλλον που διατηρεί με το πέρασμα του χρόνου τα σημαντικά χαρακτηριστικά του, είναι αδιαχώριστοι και δεν είναι δυνατό να εκτιμηθούν μεμονωμένα.

Όντως, στο ιδιαίτερο περιβάλλον της Colonnata δημιουργείται και αποκτά την ιδιαιτερότητά του το προϊόν. Η διατήρηση συνοχής μεταξύ των απαραίτητων στοιχείων του εν λόγω ιδιαίτερου περιβάλλοντος αποτελεί αναγκαία συνθήκη για την προστασία της τυπικότητας.

Η Colonnata βρίσκεται στις Άλπεις Apuane με μέσο υψόμετρο 550 m από τη στάθμη της θάλασσας. Το κλίμα χαρακτηρίζεται από πολλές βροχοπτώσεις και σπάνια από υψηλές θερμοκρασίες. Τα ισχυρά ρεύματα υγρού αέρα που προέρχονται από την τυρρηνική πλευρά, αφού περάσουν την παράκτια πεδιάδα αμέσως συστέλλονται καθώς βρίσκουν εμπόδιο την οροσειρά και δημιουργούν υψηλό επίπεδο βροχοπτώσεων που είναι συχνότερες και εντονότερες όσο φθάνουν στα λατομεία.

Μια από τις συνέπειες είναι ότι η μέση υγρασία της ατμόσφαιρας, εξαιτίας της συχνότητας και του αριθμού των βροχοπτώσεων, είναι αυξημένη φθάνοντας σε ανώτερες τιμές σε βροχερές περιόδους, όπως από τον Σεπτέμβριο έως τον Ιανουάριο και από τον Απρίλιο έως τον Ιούνιο.

Το χωριό Colonnata βρίσκεται στην κορυφή στενής και ευθείας χαράδρας που εκτείνεται στη θάλασσα και όπου τις μέρες που ο καιρός είναι καλός φυσάει αύρα καθημερινά. Κατά τη διάρκεια του χειμώνα πρόκειται για αύρα ορεινή/κοιλάδας. Κατά τη διάρκεια του καλοκαιριού είναι συχνό το αεράκι από τη θάλασσα το οποίο είναι ιδιαίτερα ευεργετικό για τα ηλιόλουστα μεσημέρια ενώ ο αέρας σε σκιερό μέρος παραμένει ευχάριστος ακόμα και τις ώρες εντονότερης ηλιοφάνειας. Στα κελάρια των σπιτιών της Colonnata, που συχνά ήταν σκαμμένα σε βράχους, οι υψηλές θερμοκρασίες δεν είναι ιδιαίτερα αισθητές. Οι λευκές μαρμάρινες conche όπου ωριμάζει το λαρδί προκαλούν τη συμπύκνωση της ατμοσφαιρικής υγρασίας που συντελεί στη μεταποίηση του αλατιού σε άλμη. Η ιδιαίτερη γεωγραφική θέση και η έκθεση στον ήλιο του χωριού αποτελούν αξιοσημείωτη επιρροή για τον καθορισμό του τοπικού μικροκλίματος:

- η τοποθεσία της Colonnata εκτίθεται στον ήλιο ακόμη και κατά την περίοδο του χειμώνα με θερμοκρασίες ελαφρά ανώτερες από αυτές της κοιλάδας και σχετικά λιγότερη υγρασία η οποία όμως διατηρεί μέσες προς υψηλές τιμές,

- στην περιοχή πνέουν άνεμοι που συμβάλλουν σε μικρή διακύμανση θερμοκρασίας, επηρεάζοντας θετικά τις γενικές περιβαλλοντικές συνθήκες.

Επίσης είναι δυνατό να αναφερθεί ότι η έντονη βλάστηση στην περιοχή από καστανεώνες, δρυοδάση, ζυγίες και οξιές συντελεί στη διατήρηση υψηλών επιπέδων υγρασίας στην περιοχή.

Η γεωγραφική θέση και το κλίμα που περιγράφονται παραπάνω είναι ιδανικά για τη φυσική διαδικασία ωρίμασης και διατήρησης του λαρδιού το οποίο χρειάζεται εκτός από υψόμετρο τρεις άλλους παράγοντες που εμφανίζονται στην Colonnata με τις καλύτερες προϋποθέσεις όπως είναι η υψηλή υγρασία, μέτριες καλοκαιρινές θερμοκρασίες και σπάνιες ή περιορισμένες θερμοκρασιακές διακυμάνσεις καθημερινές ή ετήσιες.

Οι εν λόγω παράγοντες είναι ακόμη πιο εμφανείς στους χώρους εργασίας και στα κελάρια των οποίων η θέση και δομή συντελούν στη διατήρηση ιδανικών τιμών για τις κλιματολογικές συνθήκες και επιτρέπουν την αναπαραγωγή των ιδιαίτερα εκτιμούμενων οργανοληπτικών χαρακτηριστικών.

Ο δεσμός με την εργασία στα λατομεία αποτελεί σημαντικό στοιχείο επιρροής, αφού οι εργάτες της Colonnata πάντα χρειαζόντουσαν διατροφή να τους παρέχει ενέργεια.

Δεδομένων των συνθηκών της τοπικής οικονομίας, η οποία χαρακτηρίζεται αδύναμη στο γεωργικό τομέα, η λογική χρησιμοποίηση των προμηθειών με εκτεταμένη κατανάλωση κρέατος όλο το έτος (άπαχο κρέας κατά τη διάρκεια του καλοκαιριού και λιπαρό κατά τη διάρκεια του χειμώνα) δεν ήταν πρόβλημα που μπορούσε να αγνοηθεί. Ήταν όντως αναγκαίο να υπάρχουν οι απαραίτητες θερμίδες για να αντιμετωπιστούν οι αντίξοες συνθήκες εργασίας στα κελάρια.

Ο σκοπός επετεύχθη χρησιμοποιώντας μεθόδους επεξεργασίας και διατήρησης που αξιοποίησαν την άφθονη πρώτη ύλη της περιοχής, τα συστατικά και το μάρμαρο καθώς και τις τεχνικές ικανότητες για την επεξεργασία και τη διατήρηση του λαρδιού.

Η παράδοση πάντα συνέδεε την ιδιαιτερότητα του προϊόντος με την πρωτοτυπία της διαδικασίας επεξεργασίας και διατήρησης.

Αυστηρά από άποψη παραγωγής, ο δεσμός με το γεωγραφικό περιβάλλον δεν είναι λιγότερο σημαντικός από τις τεχνικές επεξεργασίας.

Η επιτυχία του "Lardo di Colonnata" δεν βασίζεται μόνο στην κατάλληλη δοσολογία πρώτης ύλης και συστατικών ή στη χρησιμοποίηση των ιδιαίτερων χαρακτηριστικών τοπικού μάρμαρου αλλά στο σύνολο των παραγόντων που εκμεταλλεύονται τα στοιχεία αυτά. Μεταξύ αυτών σημαντικός ρόλος πρέπει να αποδοθεί στις ικανότητες που εξελίχθηκαν με τον καιρό σχετικά με τη δραστηριότητα που, πρέπει να τονιστεί, στην Colonnata δεν ήταν απλώς ένας ειδικός κλάδος εμπορίου για τον κρεοπώλη ή τον αλλαντοπώλη αλλά πραγματικό αυτόνομο επάγγελμα. Για παράδειγμα, η ικανότητα επιλογής και επεξεργασίας της πρώτης ύλης, η παρακολούθηση της salamora (άλμη) ή η αναδόμησή της, όταν χρειάζεται, ή η ικανότητα εκμετάλλευσης των συνθηκών υγρασίας και ο σπάνιος αερισμός στα κελάρια της περιοχής αποτελούν τοπικές τεχνικές.

Η φήμη του Lardo di Colonnata δεν χρειάζεται να αποδειχτεί. Το προϊόν είναι ήδη γνωστό και εκτιμάται παντού όπως δείχνουν οι πολυάριθμες απόπειρες απομίμησης και οικειοποίησης της ονομασίας του.

4.7. Διάρθρωση του ελέγχου Ονομασία: Agroqualità

Διεύθυνση: Via Montebello, 8, I-00185 Roma

4.8. Επισήμανση: Το προϊόν διατίθεται στο εμπόριο σε φέτες μεταβλητού βάρους από 250 έως 5000 γραμμάρια, συσκευασμένο σε κενό αέρος σε περιτύλιγμα πλαστικό ή από άλλο κατάλληλο υλικό. Το λαρδί μπορεί να διατεθεί στο εμπόριο κομμένο σε φέτες ή ψιλοκομμένο και κατάλληλα συσκευασμένο.

Η συσκευασία φέρει υποχρεωτικά στην ετικέτα με ευανάγνωστους και ανεξίτηλους χαρακτήρες, εκτός από το κοινοτικό γραφικό σύμβολο και σχετικές αναφορές (σύμφωνα με τον κανονισμό (ΕΚ) αριθ. 1726/98 και τις ακόλουθες τροποποιήσεις του) και στοιχεία που αντιστοιχούν στις απαιτήσεις του νόμου, τις ενδείξεις: Lardo di Colonnata που ακολουθείται από την ένδειξη Προστατευόμενη Γεωγραφική Ένδειξη ή από τη συντομογραφία της ΠΓΕ με μεγαλύτερους χαρακτήρες σε σχέση με οποιαδήποτε άλλη ένδειξη που αναγράφεται στην ετικέτα: ονομασία, εταιρικές επωνυμίες, τη διεύθυνση της εταιρίας παραγωγής και συσκευασίας και το λογότυπο του προϊόντος. Το λογότυπο αποτελείται από ρομβοειδές σχήμα με ανάγλυφο περίγραμμα στο εσωτερικό του οποίου βρίσκεται παράσταση χοίρου και πάνω από αυτό κορυφές βουνού διαστάσεων 73 mm × 73 mm. Στο κέντρο της κάτω επιφάνειας αναγράφεται η ένδειξη "ΠΓΕ" ενώ, η ένδειξη "Lardo di Colonnata" υπέρκειται εκτεινόμενη σε δύο γραμμές μήκους οριζοντίως 73 mm. Η περιοχή που περιβάλλει τα σχέδια είναι πράσινη και ροζ ενώ οι χαρακτήρες γράφονται με τη γραμματοσειρά Galliard με χρώμα μαύρο. Οι διαστάσεις του λογότυπου μπορούν να προσαρμοστούν ανάλογα με τη συσκευασία. Ο παραγωγός πρέπει να εξασφαλίζει, πριν από τη συσκευασία του προϊόντος, την τοποθέτηση στη σκληρή επιφάνεια του λαρδιού κατά την έννοια μιας από τις μικρές πλευρές της φέτας την ειδική μη επαναχρησιμοποιήσιμη σφραγίδα με το λογότυπο ή πινακιδίου με το λογότυπο του προϊόντος.

Στην ετικέτα απαγορεύεται η ένδειξη οποιασδήποτε ιδιότητας που δεν προβλέπεται από την παρούσα συγγραφή υποχρεώσεων. Επίσης απαγορεύεται η χρησιμοποίηση ενδείξεων εγκωμιαστικού χαρακτήρα που είναι δυνατό να παραπλανήσουν τον καταναλωτή.

Επιτρέπεται η χρησιμοποίηση ενδείξεων που αφορούν τον παραγωγό και τον τόπο συσκευασίας.

4.9. Εθνικές απαιτήσεις: -

Αριθ. ΕΚ: IT/00269/2003.1.15.

Ημερομηνία παραλαβής του πλήρους: 15 Ιανουαρίου 2003.